Peter Dahls bronsestatue *Freja* står på Sjödalstorget i Huddinge sentrum.  Foto: Bengt Oberger 
**Peter Christian Dahl** (født 16. februar 1934 i Oslo, død 17. mai 2019 i Stockholm) var en svensk billedkunstner. I sin samtid fikk han status som en av Sveriges mest populære kunstnere, og var særlig kjent som folkelivsskildrer. Ikke minst har hans illustrasjoner til Carl Michael Bellmans *Fredmans epistler* blitt berømte.

Utdannelse
----------

Dahl studerte kunst ved Académie Libre i 1957, og fra 1958 til 1963 gikk han på Konstakademien i Stockholm.

Kunstnerisk virke
-----------------

I en tiårsperiode fra 1959 til 1969 var han kunstlærer på Gerlesborgsskolan, men underviste parallelt på en rekke andre private og offentlige kunstskoler. Fra 1971 til 1973 var han hovedlærer på Valands Konsthögskola i Göteborg. I 1975 ble han professor i malerkunst ved Konstakademien.

Tidlig i karrieren markerte Dahl seg særlig som en politisk kunstner. I 1970 ble han landskjent da politiet i Göteborg tok beslag i et maleri han hadde stilt ut i Göteborgs Konsthall. Maleriet het *Liberalismens genombrott i societeten*, og tilhørte en serie Dahl hadde kalt *Drömmar i soffhörnet*. Det ble hevdet at bildet var i strid med hva som var tillatt å vise offentlig i henhold til den svenske sedelighetslovgivningen. Det tok et halvt år før Dahl fikk maleriet tilbake; det henger i dag i Göteborgs konstmuseum. Beslaget førte til stor debatt i Sverige om moral og offentlig sensur, og Dahl ble i noen kretser ansett for å være den svenske kunstverdenens «enfant terrible».

På 1980-tallet vant han imidlertid bred anerkjennelse, blant annet for sine Bellman-illustrasjoner.

Dahl er representert i mange offentlige museer og kunstsamlinger i Sverige, blant annet i Kalmar konstmuseum, Norrköpings konstmuseum og Moderna museet i Stockholm. Moderna Museet har per februar 2022 hele 102 arbeider av Peter Dahl i sin samling. Det norske Nasjonalmuseet for kunst, arkitektur og design eier verket *Paris bestikkes* fra 1985.

Familie og statsborgerskap
--------------------------

Han var opprinnelig norsk, og nevø av den norske billedkunstneren Chrix Dahl. Foreldrene tok med seg familien og flyttet fra Norge til Bromma i Sverige i 1939.

Peter Dahl ble svensk statsborger i 1954, da han var 20 år gammel.

Referanser
----------

1. ↑   RKDartists, RKD kunstner-ID 19683[Hentet fra Wikidata]
2. ↑   Autorités BnF, BNF-ID 121696747[Hentet fra Wikidata]
3. ↑   LIBRIS, SELIBR 183107, besøkt 9. oktober 2017[Hentet fra Wikidata]
4. ↑   Aftonbladet, «Folkkäre konstnären Peter Dahl är död», besøkt 18. mai 2019[Hentet fra Wikidata]
5. 1 2  «Peter Dahl». *Store norske leksikon*. 24. september 2021. Besøkt 4. februar 2022.
6. 1 2 3 4 5 6 7  «PETER DAHL». *www.lexikonettamanda.se*. Lexikonett amanda. Besøkt 4. februar 2022.
7. ↑  «Liberalismens genombrott i societen». *emp-web-34.zetcom.ch*. Göteborgs konstmuseum. Besøkt 4. februar 2022. «Polisen beslagtog målningen under pågående utställning, efter en anmälan. Åtalet lades ner, men bilden, såväl som censuringreppet, debatterades i tidningarna. Hela bildsviten skildrar med självironi vänsterradikalens romantiska revolutionsdrömmar, som kvinnan hånar med orden: »Du törs inte ens kasta ett ägg!« Målningen är en satir över den nya frigjordhet som Dahl hade sett hos överklassen.»
8. ↑  «Peter Dahl». *konstdatabas.designarkivet.se*. Kalmar konstmuseum. Besøkt 4. februar 2022.
9. 1 2  «Results – Search Objects : Dahl, Peter». *sis.modernamuseet.se*. Moderna Museet. Besøkt 4. februar 2022.
10. ↑  «Peter Dahl, Paris bestikkes – Nasjonalmuseet – Samlingen». *Nasjonalmuseet*. Besøkt 4. februar 2022.

|  |  |
| --- | --- |
| Oppslagsverk/autoritetsdata | Store norske leksikon **·** Nationalencyklopedin **·** BIBSYS **·** BIBSYS **·** VIAF **·** GND **·** LCCN **·** ISNI **·** BNF **·** BNF (data) **·** LIBRIS **·** SUDOC **·** NKC **·** KulturNav
 |